ระเบียบกรมสวัสดิการและคุ้มครองแรงงาน ว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว พ.ศ. 2538

ระเบียบกรมสวัสดิการและคุ้มครองแรงงาน

ระเบียบกรมสวัสดิการและคุ้มครองแรงงาน
ว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว
พ.ศ. ๒๕๓๘

เพื่อให้การบริหารเงินสงเคราะห์ผู้ใช้แรงงานที่ติดเชื้อเอดส์หรือป่วยด้วยโรคเอดส์เป็นไปด้วยความเรียบร้อยและบรรลุวัตถุประสงค์
กรมสวัสดิการและคุ้มครองแรงงานจึงกำหนดระเบียบว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัวไว้
ดังต่อไปนี้

ข้อ ๑  ระเบียบนี้เรียกว่า ระเบียบกรมสวัสดิการและคุ้มครองแรงงาน
ว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว พ.ศ. ๒๕๓๘

ข้อ ๒[๑] 
ระเบียบนี้ให้ใช้บังคับตั้งแต่วันที่ ๑ ตุลาคม ๒๕๓๘

ข้อ ๓ 
ให้ยกเลิกระเบียบกรมสวัสดิการและคุ้มครองแรงงาน ว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว
พ.ศ. ๒๕๓๖ และระเบียบกรมสวัสดิการและคุ้มครองแรงงาน ว่าด้วยการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว
(ฉบับที่ ๒) พ.ศ. ๒๕๓๗

ข้อ ๔  ในระเบียบนี้
เงินสงเคราะห์ หมายความว่า
เงินช่วยเหลือผู้ใช้แรงงานที่ติดเชื้อเอดส์และครอบครัว
อธิบดี หมายความว่า อธิบดีกรมสวัสดิการและคุ้มครองแรงงาน
ผู้ใช้แรงาน หมายความว่า บุคคลที่เป็นลูกจ้างหรือเคยเป็นลูกจ้างที่ทำงานให้กับสถานประกอบการธุรกิจและอุตสาหกรรมต่างๆ
โดยได้รับค่าจ้างเป็นสิ่งตอบแทน
ผู้ใช้แรงงานที่ติดเชื้อเอดส์
หมายความว่า ผู้ใช้แรงงานที่แพทย์ลงความเห็นว่าเป็นผู้ติดเชื้อเอดส์หรือผู้ป่วยด้วยโรคเอดส์
ครอบครัว หมายความว่า บิดา มารดา สามี
ภรรยา บุตร รวมถึงบุคคลซึ่งอยู่ในอุปการะของผู้ใช้แรงงานที่ติดเชื้อเอดส์

หมวด ๑
เงินสงเคราะห์

ข้อ ๕  เงินสงเคราะห์ประกอบด้วย
(๑) เงินที่ได้รับจากงบประมาณรายจ่ายประจำปี
(๒) เงินหรือทรัพย์สินที่มีผู้บริจาคให้
(๓) เงินหรือทรัพย์สินที่มีผู้ยกให้โดยพินัยกรรมหรือนิติกรรมอื่นๆ
โดยไม่ได้มีเงื่อนไขผูกพันต้องรับผิดชอบในหนี้สินหรือภาระติดพันอื่นๆ
(๔) เงินที่ได้รับจากการจัดกิจกรรมหาทุน

ข้อ ๖ 
การจ่ายเงินสงเคราะห์ให้จ่ายได้ไม่เกินรายละสองหมื่นบาทต่อปี ในกรณีต่อไปนี้
(๑) ทุนฝึกอาชีพ
(ก) ค่าฝึกอาชีพไม่เกิน ๕,๐๐๐ บาท
(ข)
ค่าอุปกรณ์การฝึกอาชีพและค่าใช้จ่ายอื่นที่เกี่ยวข้องในการฝึกอาชีพ
(ค) เงินเลี้ยงชีพระหว่างฝึกอาชีพ
ไม่เกิน ๕,๐๐๐ บาท
(๒) ทุนประกอบอาชีพ
(ก)
ค่าอุปกรณ์ในการประกอบอาชีพและค่าใช้จ่ายอื่นที่เกี่ยวข้องในการประกอบอาชีพ
(ข) เงินทุนหมุนเวียนในการประกอบอาชีพ
(๓) ทุนการศึกษา
ไม่เกินระดับประกาศนียบัตรวิชาชีพชั้นสูง และอายุไม่เกิน ๒๕ ปี จ่ายให้บุตรหรือผู้อยู่ในอุปการะ
จำนวนไม่เกินครอบครัวละสามคน
(ก)
ค่าเล่าเรียนตามระดับการศึกษาต่อปี ดังนี้
- ระดับอนุบาล คนละไม่เกิน ๑,๐๐๐
บาท
- ระดับประถมศึกษา คนละไม่เกิน ๑,๕๐๐
บาท
- ระดับมัธยมศึกษา คนละไม่เกิน ๑,๕๐๐
บาท
- ระดับไม่เกินประกาศนียบัตรวิชาชีพชั้นสูง
คนละไม่เกิน ๒,๕๐๐ บาท
(ข) ค่าอุปกรณ์การศึกษาและเสื้อผ้า
ไม่เกินคนละ ๒,๐๐๐ บาท
(ค) เงินเลี้ยงชีพระหว่างศึกษา
ไม่เกินครอบครัวละ ๕,๐๐๐ บาท

หมวด ๒
คณะกรรมการ

ข้อ ๗  ให้มีคณะกรรมการระดับกรม เรียกว่า คณะกรรมการบริหารเงินสงเคราะห์ผู้ใช้แรงงานที่ติดเชื้อเอดส์และครอบครัว มีจำนวนไม่น้อยกว่า ๗ คน แต่ไม่เกิน ๑๓ คน ประกอบด้วย
อธิบดีกรมสวัสดิการและคุ้มครองแรงงาน เป็นประธานกรรมการ รองอธิบดีกรมสวัสดิการและคุ้มครองแรงงาน
(ที่กำกับดูแลงานกองสวัสดิการแรงงาน) เป็นรองประธานกรรมการ
ผู้อำนวยการกองหรือหัวหน้าส่วนราชการเทียบเท่ากอง เป็นกรรมการ ผู้อำนวยการกองสวัสดิการแรงงาน
เป็นกรรมการและเลขานุการ หัวหน้าฝ่ายส่งเสริมและพัฒนาการจัดสวัสดิการส่วนภูมิภาค
เป็นกรรมการและผู้ช่วยเลขานุการ

ข้อ ๘  ให้คณะกรรมการตามข้อ ๗ มีอำนาจหน้าที่
ดังนี้
(๑) กำหนดนโยบายและกำกับดูแลการบริหารเงินสงเคราะห์
(๒) วินิจฉัยชี้ขาดปัญหาในการปฏิบัติตามระเบียบ
(๓) พิจารณาปรับปรุงระเบียบ
(๔) พิจารณาจัดหาเงินสงเคราะห์
(๕) แต่งตั้งคณะอนุกรรมการหรือคณะทำงานดำเนินการตามที่ได้รับมอบหมาย

หมวด ๓
หลักเกณฑ์การให้เงินสงเคราะห์

ข้อ ๙  บุคคลที่อยู่ในข่ายได้รับเงินสงเคราห์
ได้แก่
(๑) ผู้ใช้แรงงานที่ติดเชื้อเอดส์
(๒) ครอบครัวผู้ใช้แรงงานที่ติดเชื้อเอดส์

ข้อ ๑๐  ให้บุคคลตามข้อ ๙
ยื่นคำขอรับเงินสงเคราะห์ตามแบบขอรับเงินสงเคราะห์ กสว.อ.๐๑ ต่อกองสวัสดิการแรงงาน
หรือสำนักงานสวัสดิการและคุ้มครองแรงงานจังหวัด พร้อมด้วยหลักฐานดังนี้
(๑) สำเนาบัตรประจำตัวประชาชน
(๒) สำเนาทะเบียนบ้าน
(๓) กรณีขอรับทุนการศึกษา
ให้แนบเอกสาร
(ก)
หนังสือรับรองจากสถานศึกษาว่ากำลังศึกษาอยู่จริง
(ข) สำเนาทะเบียนบ้านหรือสูติบัตรของผู้ศึกษา

ข้อ ๑๑  การยื่นแบบคำขอรับเงินสงเคราะห์ (กสว.อ.๐๑)
ให้ยื่นที่จังหวัดที่ผู้ขอมีชื่ออยู่ในทะเบียนบ้านในจังหวัดนั้น
และให้เจ้าหน้าที่ผู้รับผิดชอบบันทึกข้อเท็จจริงตามแบบสอบข้อเท็จจริง (กสว.อ.๐๒)
ประกอบแบบคำขอรับเงินสงเคราะห์ (กสว.อ.๐๑) ด้วย

ข้อ ๑๒  การพิจารณาอนุมัติให้เงินสงเคราะห์
ให้พิจารณาหลังจากได้รับเงินประจำงวดแล้ว
และให้มีผลนับตั้งแต่วันที่อนุมัติจนถึงสิ้นปีงบประมาณ

ข้อ ๑๓  เมื่อคณะอนุกรรมการฯ ได้อนุมัติให้เงินสงเคราะห์แล้วปรากฏว่า
ผู้ขอรับเงินสงเคราะห์เสียชีวิตก่อนที่จะได้รับเงิน
ให้บุคคลในครอบครัวยื่นคำร้องพร้อมแสดงหลักฐานการเสียชีวิต
บัตรประจำตัวประชาชนของผู้ยื่นคำร้องและเอกสารหลักฐานแสดงความเกี่ยวข้องกับผู้เสียชีวิต
เพื่อขอรับเงินแทน โดยขอรับเงินในประเภทเดิมและในวงเงินเท่าเดิม ถ้าหากจะขอเปลี่ยนประเภทเงินสงเคราะห์
จะต้องให้คณะอนุกรรมการฯ พิจารณาตามความเหมาะสมในวงเงินเท่าเดิม

หมวด ๔
การเก็บรักษาเงินและการเบิกจ่ายเงิน

ข้อ ๑๔ 
เงินสงเคราะห์ที่ได้รับจากงบประมาณรายจ่ายประจำปีให้เบิกจ่ายและเก็บรักษาไว้ตามระเบียบของกระทรวงการคลัง

ข้อ ๑๕ 
เงินสงเคราะห์ที่ได้รับจากการบริจาคหรือจัดกิจกรรมหาทุน รวมทั้งเงินทดรองจ่ายที่ขอยืมจากเงินงบประมาณให้นำฝากไว้กับธนาคารของรัฐ
ในชื่อบัญชี เงินสงเคราะห์ผู้ใช้แรงงานที่ติดเชื้อเอดส์และครอบครัว

ข้อ ๑๖  การสั่งจ่ายเงินจากบัญชีตามข้อ ๑๕
ในส่วนกลางให้ข้าราชการกองสวัสดิการแรงงาน ตั้งแต่ระดับ ๗ ขึ้นไป
เป็นผู้ลงนามร่วมกันอย่างน้อยสองคนในใบถอนเงิน
ส่วนภูมิภาคให้สวัสดิการและคุ้มครองแรงงานจังหวัดกับข้าราชการสำนักงานสวัสดิการและคุ้มครองแรงงานจังหวัด
ตั้งแต่ระดับ ๕ ขึ้นไป เป็นผู้ลงนามร่วมกันอย่างน้อยสองคนในใบถอนเงิน

ข้อ ๑๗ 
ดอกผลที่เกิดจากการนำเงินฝากธนาคารในชื่อบัญชี เงินสงเคราะห์ผู้ใช้แรงงานที่ติดเชื้อเอดส์และครอบครัว ให้นำส่งเป็นเงินรายได้แผ่นดินเมื่อสิ้นปีงบประมาณ

ข้อ ๑๘ 
เงินสงเคราะห์ที่อนุมัติแล้วแต่ไม่มีผู้มารับเงินภายใน ๑๕ วัน หากยังไม่สิ้นปีงบประมาณให้นำส่งคลังในลักษณะเบิกเกินส่งคืน
เพื่อพิจารณาอนุมัติจ่ายให้ผู้ยื่นคำขอรายอื่นต่อไป
หากสิ้นปีงบประมาณแล้วให้นำส่งเป็นเงินรายได้แผ่นดิน

ข้อ ๑๙ 
การปฏิบัติอื่นใดซึ่งมิได้กำหนดไว้ในระเบียบนี้ให้ปฏิบัติตามระเบียบของทางราชการ

ข้อ ๒๐  ให้อธิบดีเป็นผู้รักษาการตามระเบียบนี้

ประกาศ ณ วันที่ ๑ ธันวาคม พ.ศ. ๒๕๓๘
รังสฤษฎ์ จันทรัตน์
อธิบดีกรมสวัสดิการและคุ้มครองแรงงาน

[๑]
ราชกิจจานุเบกษา เล่ม ๑๑๖/ตอนที่ ๑๘ ง/หน้า ๖๐/๔ มีนาคม ๒๕๔๒